বিএনপিপন্থী আইনজীবীরা আদালতকক্ষ থেকে বেরিয়ে আইনজীবী সমিতি ভবনে যান। কিছুক্ষণ পর কয়েকজন আইনজীবী মিছিল বের করেন। তাঁরা গ্যাংওয়ে দিয়ে সুপ্রিম কোর্টের মূল ভবনের দিকে এগোলে গেটে তাঁদের আটকে দেওয়া হয়। ফলে ওই আইনজীবীরা মিছিল নিয়ে ফিরে যান। এরপর সিনিয়র আইনজীবীরা সমিতি ভবনে সভাপতির কক্ষে জরুরি বৈঠকে বসেন। বৈঠক শেষে তাঁরা আবার আদালতে ফিরে যান। ১১টা ৪০ মিনিটে বিচারপতিরা এজলাসে বসার পরই ব্যারিস্টার জমির উদ্দিন সরকার আদালতে বলেন, ‘আমি সর্বাত্মক ক্ষমা চাচ্ছি। সকালে যে আদেশ দিয়েছেন তা প্রত্যাহার করে ১২ এপ্রিলের আগে শুনানির জন্য বিনীতভাবে নিবেদন জানাচ্ছি।’